和家叔察院巨魚詩
作者：李洪
朝代：宋

paragraphs: 滄溟浩淼浮寰區，八紘九野水所儲。
介蟲族類信衆夥，窮極詭怪堪嗟吁。
巨鼇屭贔冠靈島，應龍連蜷頷驪珠。
異哉斯魚盈百尺，失水安得波濤俱。
妖蜃疑遭旌陽縶，長蛟端被周處誅。
井蛙不識東海若，鸒斯寧信北溟魚。
聚觀堵牆駭莫辨，妄意其名能自呼。
鬐鬣堅頑侔鐵角，肌肉碩大爭翦除。
真成潜虬厄水㵝，誰謂王鮪惟山居。
矧過屠門快大嚼，况鼓庖刀砉投虛。
罔能深藏類谷鮒，忽從變化同隙駒。
獨蠒豈羨詹何巧，巨犗還笑任公踈。
灘涘寄命在頃刻，神龍魚服喪厥軀。
嗣宗詩成出月脇，博考傳記蒐秘圖。
餓氓殍腹屬厭幸，臠取凌晨俄過晡。
老饕染指飫黿鼎，里閭載酒行以車。
阿咸得句不敢出，身同惠子方據梧。
暴殄天物古所戒，志怪泚筆將特書。